王才諒自行朝歸以進士題名示予愴然有感
作者：晁公遡
朝代：宋

paragraphs: 先朝賜第白玉京，五世不出長安城。
每聞三歲射策罷，諸生盛服趨天庭。
禁門漏盡開九重，闕角髣髴晨光紅。
衣冠是日集殿下，金支翠旗色相射。
空雷隠隠車轉轂，鳴梢一聲禁籞肅。
須臾雲開飛六龍，皇帝親御蓬萊宮。
宮槐滿庭白日長，侍臣玉立分兩廂。
衆星煌煌拱北極，龍顔負扆天中央。
羽林虎賁擁仗立，霜交陛戟摩秋光。
天風徐來雉扇舉，遥識重瞳似文祖。
臚傳初罷日當午，起拜君恩謝明主。
日斜天門隨仗出，車馬聯翩動阡陌。
金錢賜宴上林苑，千花萬草生顔色。
少年得意凌青雲，路人歎息家人迎。
昔爲兒童親見此，當時仰望如天人。
豈知生世逢艱難，流離憂患尤可憐。
乘輿巡狩在江表，亮陰三年猶不言。
詔令蜀都別選士，西游彈鋏秋風前。
决科偶中太常第，意氣豈復如當年。
臨安太守今爲誰，玉字能刻玻璃碑。
曲江題名豈料見，摩挲墨本心傷悲。
楚山聯綿越山遠，夢魂不到明光殿。
一官留滯未得歸，北闕何時眼中見。